涵碧亭  其一
作者：曹冠
朝代：宋

paragraphs: 翠巖森秀爽，蟠結混沌初。
唐朝遇藻鑑，勝景方發舒。
飛泉注碧潭，流觴繞雙魚。
烟霏足奇態，雅稱幽人居。
劉郎賦丹青，詩思尚有餘。
使其親拭目，發興當何如。
年來頗湮厄，亭館幾邱墟。
寺僧殺風景，古木半剪除。
騷人罷登臨，過客徒欷歔。
物理不終否，蓬藋新芟鋤。
松篁亦欣榮，垂條再扶疏。
伊余事幽討，徙倚聊與娛。
寄傲引壺觴，招隠携琴書。
涓辰此卜築，何羨諸葛廬。